**Спасение**

Когато се смали светът –

до мъничка нещастна точка,

приличаща на кръстопът,

от който пътища не почват.

И светлинките в моя свят

примигват плахо и угасват,

а в мен основи се рушат

и идоли се сгромолясват,

се сещам, че те има теб

и в зейналата страшна бездна,

отворена – ей там! – отпред –

аз знам, че няма да изчезна…

И разширява се светът –

от точицата до Вселена,

а в нея има звезден път,

по който с тебе съм спасена…

**Ваня Христова Акъллиева**

Счетоводител, „Акълиеви” ООД - Русе